khistorydata/jeongjo-sjw-relations huggingface dataset:
정조 0년 · 목
予曰。都監堂上。明日　哀册奉　安時。似當入來。姑爲退出可也。予曰。雖如注書之微末庶官。卽他日公輔之階梯。則只以聰明取之。殊非用人之道。其所自負。止於聰敏。則亦非長遠之器也。昔李沆。請勿用新進浮薄之徒。浮薄卽聰敏之類也。於微官不可。況籌司重任乎。大臣今適入侍。予之心曲。當悉諭矣。頃者領相所奏年少聰敏之言。予於其時。終日不豫矣。雖未知大臣薦剡之意何在。而朝廷之上。若只取聰敏之人。則其朝廷當如何哉。且備堂之任。非徒按簿書而已。若只按簿書。則一書吏足矣。安用備堂爲哉。知申。體雖小矣。局量之大。予亦自以爲不及。其勳勞未著之前。卿等之不知。容或無怪。而頃日帳殿。旣諭其保護扶　社之忠。則今及以聰敏目之者。予實未曉也。年少聰敏。不過譯舌輩之題目。其餘則雖醫官。旣在保護之地。則不可徒取聰敏之人矣。知申之初入宮官也。每以直言箴規。故初則予亦苦之矣。及其久而見之。果以至誠輔予。至有今日。莫非知申之功也。予之於知申。殆同草昧。君臣方倚之以　社稷之重矣。領相年少聰敏之說。實未可曉也。頃日右相入侍。已諭予意。而雖中官輩。聰敏之類。予常揮之不近。豈可以此目擬議於籌司之任乎。領相所言。若謂之此目。稱當於此人。則實是念外。若謂之予所倚任者。只是聰敏之人。則予實慊然。於此二者。心切惑焉。此莫非予誠意未孚之致。自今。予當加勉矣。陽澤曰。頃者略聞其槪。而筵話嚴秘。未得其詳矣。今此洞諭。實不勝欽仰感激之至。其時。臣氣甚不平。昏眩發作。語言寒澁。自不覺所奏歸趣如何。致有此事。惶恐之極。尙何盡達。幸賴聖明洞諭于臣。臣雖被罪。亦無所恨矣。
정조 0년 · 강
命卿宰罷散人。敍用參班。
정조 0년 · 목
因領議政金陽澤啓請也。
정조 0년 · 강
還差　誌文書寫官尹尙東。
정조 0년 · 목
領議政金陽澤啓言。　誌文草圖書。有若干改書處。而書寫官洪文海有頃。當初實差尹尙東。曾雖有故。今則無頃。似當還差書出矣。從之。
정조 0년 · 강
分遣承旨。詣　靖嬪墓　義烈宮。奉審。
정조 0년 · 목
敎曰。春秋奉審。旣有受　敎定式。　義烈墓旣已奉審。　靖嬪墓。右承旨。　義烈宮。左承旨奉審以來。
정조 0년 · 강
因山時各道道臣境上待候。命置之。
정조 0년 · 목
敎曰。各道道臣。　因山時境上待候。置之。今秋謁陵。亦依此擧行事。卽爲分付。
정조 0년 · 강
命賞格不足之數。令戶曹擧行。
정조 0년 · 목
敎曰。破　殯後　慈殿各樣賞格。頃日戶判入侍。旣有下敎。而昨日始見　慈殿書出撥記。當初所量。太半不足。聞前例大殿各樣賞格。亦然云。當此經費告乏之時。極可悶也。白木一同。木七同及布三同。紬三同自戶曹上下。其餘不足之數。減之又減。木七同。布五同。紬一同。兵曹惠廳間量宜上下事。分付。皆令今日內入于廂庫。○惠廳啓言。賞格不足之數。惠廳與經費司有異。貢價上下之外。元無他般需用之例。惠廳分排之數。令戶曹。請一體擧行。允之。
정조 0년 · 강
太僕。以濟州後運貢馬數啓。
정조 0년 · 목
司僕寺啓言。濟州後運各樣進上馬一百八十八匹內。三十七匹致敗渰斃。故失病留除。實上納。合一百四十一匹。別單書入。
정조 0년 · 강
召見承旨洪國榮鄭民始。安州牧使李義觀于廬次。
정조 0년 · 목
義觀辭陛也。○敎曰。副提調。持加減心腎湯入侍。○予曰。右副承旨。册題目。盡爲書之乎。國榮曰。未及書之矣。予曰。張中丞增補目錄。先爲書入。
정조 0년 · 목
因有祜奴子橫占事刑曹啓目。敎以戚家悍僕之作拏。奚異於宮房豪奴之驕橫。身爲家長。非理好訟。非今斯今。徐有祜拿處。
정조 0년 · 강
禮曹。以朝　祖禮。時原任大臣處更爲收議啓。
정조 0년 · 목
該曹啓言。朝　祖禮。更令大臣。指一稟處事。問議于時原任大臣。則領議政金陽澤。左議政金尙喆。右議政鄭存謙以爲已悉於再次獻議。更無新見之可以仰對者。而第以補編儀註觀之。發引時。到　宗廟前路。回　大輿。北向少駐。享官。陪　銘旌。入廟行禮。不害爲權宜之道云。領府事金相福以爲與時任大臣意同云。判府事李溵以爲日昨敢引皇朝故事。更無他見之仰塞明命者云。請上裁。敎以令弘文館。博考先儒之說。卽爲以聞。
정조 0년 · 강
召見京畿監司鄭光漢于廬次。
정조 0년 · 목
予曰。今番　因山時。民役甚多。故以儲置米。量宜會減以給矣。民弊稍可歇乎。光漢對曰然矣。予曰。方當大役。畿民之勞役。不可不顧。如有息肩之道。顧恤事。卿宜酌量爲之可也。對曰。旣承下敎。敢不竭力奉行乎。○敎曰。再昨箚批。中官掩置不稟。今因知申所奏。乃覺箚批尙今不下。當該中官削職。箚批卽爲傳給。
정조 0년 · 강
召見司僕提調。改建都監堂上。　國葬都監堂郞。京畿監司。戶曹判書。總戎使于興政堂。司僕提調徐命善。改建都監堂上具允鈺。○國葬都監堂上蔡濟恭李重祜李徽之。都廳徐有防。京畿監司鄭光漢。戶曹判書鄭弘淳。總戎使李柱國。
정조 0년 · 목
予曰。濟州貢馬。年年上來。而自前每歸於戚里及宦寺。事之無意。莫此甚矣。今年則特召卿等賜之。予意蓋欲用之於有用之地也。命入侍諸臣。各給貢馬一隻。
정조 0년 · 강
啓　殯告由。　延福殿　景慕宮。命一體擧行。
정조 0년 · 목
禮曹判書徐命善啓言。啓　殯告由。本曹丁丑謄錄。不載　徽寧殿告由之例。故　延福殿　景慕宮告由一節。今番不爲磨鍊矣。取考　香室謄錄。則丁丑年果爲告由於　徽寧殿。今番亦不可不告由於　延福殿　景慕宮。故敢達矣。敎以一體擧行。
정조 0년 · 강
改　銘旌。命以未時。改付標。
정조 0년 · 목
禮曹判書徐命善啓言。二十日改　銘旌。同日隨時磨鍊啓下矣。取考謄錄。則皆有定時。而改　銘旌。事係重大。問于日官。則未時爲吉云。原單中。請改付標以入。從之。
정조 0년 · 강
殯殿上　諡後進　香儀註。命磨鍊。
정조 0년 · 목
敎曰。明日。　殯殿上　諡後。例有進　香之例云。祭物。依頃日自內措備。　祭文。亦依古例。親製。執事。依前。以近侍塡差。百官陪祭儀調磨鍊。用前月例事。分付。
정조 0년 · 목
敎曰。副提調。持加減心腎湯。入侍。○予曰。莫重傳旨。全不敬謹書入。近日申飭之後。一向如前。當該注書汰去。該房承旨推考。予命下番翰林出去。先朝實錄卷數考入。記事官朴祐源人奏日。　先朝實錄考閱。則合爲七櫃。四十四册矣。予曰。尙有未修史之人乎。祐源曰。前翰林柳誼。尙未修史矣。
정조 0년 · 강
飭前翰林柳誼修史。
정조 0년 · 목
敎曰。前翰林柳誼。幾年之久。尙不修史云。事之駭然極矣。其令公廨修納。而明日內不納。則當重繩。以此嚴飭。
정조 0년 · 강
飭驛馬濫騎之弊。
정조 0년 · 목
敎曰。驛馬分把單子。旣以啓下。此外雖一匹。掖屬輩及上司下人。若有如前侵漁濫騎之弊。兵判廉察。事過後草記事。預爲申飭。
정조 0년 · 강
命中官金尙澤。承傳色爲先汰去。越俸三等。
정조 0년 · 강
命諸承旨。牌招齋宿。
정조 0년 · 목
敎曰。頃者忘未下敎。凡諸享祀。齋官及近侍執事。各於本司淸齋。況　殯殿進　香乎。此後齋官。依例擧行。旣巳申退諸承旨。卽爲牌招齋宿。
정조 0년 · 강
命遣吏郞。諸執事。摘奸以來。
정조 0년 · 목
殯殿進　香。在明日也。
정조 0년 · 강
命貢膳定例。頒給八道兩都。
정조 0년 · 목
敎曰。貢膳定例。旣已印出。亦已安寶。皆令今日。頒給八道兩都。此雖一事。旣寓重民隱之予意。自來朔。依此例封進。遠道之令前如有封進者。不必改備。自後朔擧行事。一體下諭。
정조 0년 · 강
以宋德相爲禮曹參議。
정조 0년 · 목
敎曰。旣有先正前例。今方講禮之時。春曹之官。宜須山林之士。吏曹參議宋德相。移拜禮曹參議。方有博考之事。令禮官。往問于新除禮議。再明受　香前。回奏。
정조 0년 · 강
有改。吏曹判書李重祜。參判徐浩修進。
정조 0년 · 목
敎曰。吏曹參議。今日政差出。○以李顯永爲司諫。高益擎爲掌令。金鍾厚爲持平。沈豐之爲獻納。李秉鼎爲副提學。趙尙鎭爲校理。李秉鼎爲吏曹參議。
정조 0년 · 강
命前郡守尹㫛。令攸司稟處。
정조 0년 · 목
兵曹啓言。前郡守尹㫛。自興化西挾門入來。鳴申聞鼓。係是朝官。請令攸司稟處。允之。
정조 0년 · 강
詣　殯殿。行朔　奠。
정조 0년 · 목
敎曰。巡監軍單子。尙不下。當該中官。越俸一等。
정조 0년 · 강
大臣庭請。獜[麟:I-PERSON]漢厚謙。明施典刑。賜批。領府事金相福。判府事金陽澤金尙喆李溵。右議政鄭存謙。
정조 0년 · 목
庭啓以爲。三啓連上。一兪終靳。況今番鞫獄之後。爲黨與者。先被肆尸之典。爲元惡者。不過南北荐棘而止。臺啓已成於故紙。庭請亦歸於文具。臣等竊有惑於聖明之當斷不斷。伏乞明施典刑。批以靳允之意。卿等亦似知之。以卿等昨今之批啓觀之。於獜[麟:I-PERSON]漢厚謙請勘之律。卽是極律。而聲罪之目。雖止荐棘。可也。今此之批。予非欲加獜[麟:I-PERSON]漢厚謙之罪。欲使卿等。知斷大臣之死。抵議親以法。果有難赦之罪。不可以容易之說。勘斷也。鎭日庭籲。上下相持。國體之損傷。亦又不少。卿等。更勿煩請。○再啓。批以所請不允。三啓批以不允。雨勢如此。更待後日。少無損於國法。卿等卽爲止之。四啓。批以卿等止之。五啓。批以不允。○口傅。敎以。雨勢如此。其止之。
정조 0년 · 강
玉堂及兩司。啓請獜[麟:I-PERSON]漢厚謙亟誅。賜批。
정조 0년 · 목
竝批以。已諭庭請之批。
정조 0년 · 강
大司成閔百奮。疏請改名行。賜批。
정조 0년 · 목
以恒烈之烈字。請改變燮也。○批以卿以家世忠孝。如恒烈之凶逆。出於文忠之孫。予庸慨之。疏請依施。
정조 0년 · 강
司諫申應顯疏請若淵嚴鞫。賜批。
정조 0년 · 목
疏略曰。卽伏見爛報。有罪人尹若淵絕島減死定配之命。臣竊以爲不然。若淵之疏語筵秦。臣未得其詳。而以前司諫李在學等聯疏中所臚列者觀之。可知其營護之逆節。干連凶徒。或有伏法者。或有徑斃者。而若淵則獨逭顯戮。生出獄門。輕重倒置。聽聞駭感。伏願特寢若淵酌處之命。嚴鞫得情。快施王章。批以已諭於昨日傳敎。爾其勿辭。察職。
정조 0년 · 강
遣史官。奉審　齊陵。
정조 0년 · 목
敎曰。　齊陵修改處。史官一員進去。奉審形便。回奏。
정조 0년 · 강
王大妃殿進御六君子湯。停止。蔘者散。自今日。五貼式。命製入。
정조 0년 · 목
請診也。○予曰。左邊齒根。繭如櫻桃樣。乍熱乍痛。何以爲之乎。存謙曰。此必是胃熱所致。暫爲受針。似無害矣。予命醫官白文昌。下針三次。訖。國榮曰。聞諸醫言。則沈香頗熱云。以朱砂。更爲調服。似好矣。予曰唯。
정조 0년 · 강
命前都事洪大顯。相當窠調用。
정조 0년 · 목
敎曰。恩信寡妻。今無歸依。予嘗惻然。每欲下敎而未果。前都事洪大顯相當窠調用。如未陞六。六品職邊轉事。分付銓曹。
정조 0년 · 강
命該房承旨遞差。下吏科治。
정조 0년 · 목
敎曰。罪人正法。何等重事。而該房初不頒布於當日。以朝報事。方欲下敎。無根脚之結案書出云。雖是生疏之致。所關不細。刑房承旨遞差。下吏令攸司科治。
정조 0년 · 강
有政。吏曹判書李徽之參判權噵進。
정조 0년 · 목
以李得永爲承旨。鄭元始爲校理。李秉模爲修撰。申晛爲通津府使。崔星鎭爲金浦郡守。朴玄源爲楊根縣監。○再政。以李漵爲大邱判官。金相龜爲慶山縣令。李廷爀爲鎭海縣監。金思儼爲眞寶縣監。金載均爲玄風縣監。鄭日煥爲山淸縣監。洪大顯爲高靈縣監。鄭東淵爲靈山縣監。李復永爲安義縣監。朴河潤爲長鬐縣監。沈公猷爲醴泉郡守。申敬文爲昆陽郡守。李果爲延日縣監。李養鼎爲安東府使。李秉模爲吏曹佐郞。徐有隣爲左尹。
정조 0년 · 강
命相簡籍沒施行。
정조 0년 · 목
義禁府啓言。相簡與恒烈。同律擧行事。有稟處之命矣。取考謄錄。則杖斃罪人金沆。以犯上不道。籍沒家產矣。今此相簡。依沆例。請施行。又啓言。物故罪人相簡。籍產事。允下矣。令各該司。請擧行。竝允之。
정조 0년 · 강
承旨李義翊。疏請改名行。賜批許之。
정조 0년 · 목
商輅之商字。商巖改義翊。商建改義寬也。
정조 0년 · 강
上　諡册寶于　殯殿。
정조 0년 · 목
具衰服。詣　殯殿。就版位。俯伏哭。領議政。詣　香案前。三上　香獻酌。大祝讀祝。代致詞官。讀致詞。捧　册寶官。以　册寶。授領議政。各安於案。捧　册官。開函讀　册。如儀。訖。以次退出。○諡册文。維歲次丙申七月庚午朔。二十日己丑。孤孫嗣王臣諱。謹再拜稽首上言。竊以今天降割。抱弓劍而御哀。大德得名。勒琬琰而薦　諡。祗自摧咽。曷敢形容。恭惟　大行大王。德冠百王。道接千聖。以千乘而躬曾閔之行。孝悌通于神明。軼三古而志堯舜之治。精一傳其心法。歷艱險而天縱之　睿智增益。膺謳歌而日新之　令聞著彰。本之學問講劘。一以聖言而踐履。發諸事爲施措。無非天理之流行。儉于家則無間夏禹之惡衣。勤于政則不遑周文之暇食。　東朝盡愉色之養。定省溫靖之必誠。淸廟篤愀見之思。 禴祀烝嘗之匪解。克勤天戒。念在雨暘燠寒。先恤民窮。澤及鰥寡孤獨。秉修籍之耒。猗歟重本之儀。降除刑之　綸。藹然好生之德。蓋此繼天立極之道。皆從臨淵履氷之心。驗治已治人之規。實資小學一部。遵無偏無黨之路。專用洪範九疇。天戈廓氣。克定戡亂之烈。神鼎燭物。昭揭闡義之編。至若庸布均減之恩。乃是　景籙迓續之會。上損下益。魚鹽竝蠲。女悅男欣。蠶耕各得。凡諸儀文之大備。亶出　繼述之弘謨。復　溫陵而伸久欝之論。建　肇廟而擧隆報之禮。家法嚴春秋之義。　宸感切風泉之思。幷設享於　三皇。壇埤增築。永有辭於萬世。圭璧親將。憲章惟勤於纂修。禮樂兵刑之制經緯纖密。雲漢寔富於著述。天人性命之理包羅宏深。肆逮　寶齡之彌隆。益仰天心之克享。逾宣尼從欲之歲。不弛戒懼之工。躋睿聖誦抑之年。猶典切磋之學。九五福保極。壽域春臺。億萬年鞏基。泰山磐石。斯皆爲法於百代。奚但制治於一時。方期海屋之添籌。遽承　玉几之揚命。瞻　虛殿於問　寢之所。永隔承　顏。纘丕基於設　扆之餘。只增泣血。 　至善厚澤。普浹髓肌。窮谷深山。如喪考妣。諏吉卽遠。嗟日月之莫留。節惠颺徽。奈天地之難繪。仁心仁聞之已洽。煥乎道德之文。天命天討之各當。大哉保定之武。敬是萬善之本。緝煕始終。孝乃百行之源。著顯中外。若稽五千年功化。詎云一二分揄揚。秪欲盡其忱悰。非敢溢於論譔。爰奉　顯册。誕擧彝章。爰命使臣奉　玉册。上　尊諡曰。　翼文宣武熙敬顯孝。　廟號曰　英宗。仰冀　聖靈俯紆沖鑑。配耿光於前聖。玉檢金繩。衍景福於後昆。竹苞松茂。鳴呼哀哉。謹言。製述官。右議政鄭存謙書寫官。奉朝賀李最中。
정조 0년 · 강
詣　殯殿。親進　香。
정조 0년 · 목
敎曰。改　銘旌後別奠。補編及五禮儀。雖不載錄。禮曹謄錄。旣皆明白。庚子甲辰年謄錄。亦無有祝。無陪　祭之文云。以補編俗節別奠儀旁照。則俗節旣有陪　祭。今此改　銘旌時。亦行　別奠。則　別奠一也。依俗節　別奠例。儀註磨鍊以入。以此載於謄錄。改　結裹時除　別奠。以其親進　香之相値。不必疊設之故。有此敎。今不可援以爲例。亦令儀曺知悉。又敎曰。改　銘旌後。當行別　奠。儀註磨鍊以入。此與俗節　別奠同。百官亦爲整待事分付。
정조 0년 · 강
弘文館。以朝　祖儀節。請更詢啓。
정조 0년 · 목
本館啓言。臣等取考諸家禮說。蓋奉柩朝　祖。固是禮之正經。而丘氏魂帛朝祖之說。但出於一時權宜之道。章氏只告祠堂之言。亦未見爲的確。而陪銘旌行禮。尤無可據之文。請更詢大臣禮官而行之。允之。敎以大臣禮官。更以章氏之說。參考先正之論。卽爲稟處。
정조 0년 · 강
工曹參判鄭履煥疏辭新資。賜批。
정조 0년 · 목
批以向時陞資。今何過辭。卿其勿辭。察任。
정조 0년 · 강
忠淸道儒生李薰等再疏。請先正臣宋浚吉配享孝宗廟庭。賜批。
정조 0년 · 목
批以已諭前批。爾等退修學業。
정조 0년 · 강
營建都監。以　奎章閣。今已畢役啓。
정조 0년 · 강
營建都監堂上以下。施賞有差。
정조 0년 · 목
敎曰。　奎章閣營建都監堂上戶曹參議鄭民始。虎皮一令。前判書具允鈺。兒馬一匹賜給。郞廳戶曹正郞洪元燮。陞敍調用。前正郞鄭益儉。不粧弓一張賜給。監造官尹欽烈別工作監役官沈原之。六品遷轉。別看役別軍職金命埏。不特今番工役。曾於邊將。以其善治。至蒙褒賞之典。加資。屬耳守令承傳領役部將出身丁仁希鄭東仁。竝加資。計士崔漢豹李思敏。畵員全祥直。令各衙門。高品付料。
정조 0년 · 강
延福殿　舊主埋安。命翌日擧行。
정조 0년 · 목
禮曹啓言。今八月十二日。　延福宮題　主。上　册寶。親祭後。　舊主陪往　陵所之際。日勢將不免犯昏。翌日看審方位卯時埋　安。恐合事宜。敎以依此擧行。又啓言。　延福殿　舊主。陪往　陵所後埋　安吉日。問于日官。則今八月十五日辰時爲吉云。以此日時擧行。
정조 0년 · 강
命罷削人。竝給牒敍用。
정조 0년 · 목
敎曰。曾經侍從之臣。宜參執紼之列。堂上堂下罷削人員。一竝給牒敍用。其令該曹。口傅付軍職。
정조 0년 · 강
遣承旨。詣　元陵。奉審以來。
정조 0년 · 목
敎曰。同副承旨。馳詣　元陵。漆役形止。奉審以來。濟州人如已畢役。其令率領來待事。分付。
정조 0년 · 강
命廚院供上。自明日。以素饌擧行事。分付。
정조 0년 · 강
命城內外擧動。懸燈落旗。皆行稟。
정조 0년 · 목
敎曰。古也。城內郊外擧動。懸燈落旗。皆有行稟之例。而近俱廢焉。此雖除稟有敎而然。行軍之時。先後廂之間稍遠。則待稟下擧行。果有後時之慮。而如鳴螺之一邊來稟。一邊鳴螺之例。則似無窘遁之弊。亦無全廢之歎。此後。依此擧行事。兵曹及三營門。皆令知悉。
정조 0년 · 강
命內哭臨廳物力。切勿新備。
정조 0년 · 목
敎曰。今番各處工役甚繁。言念經費。極爲悶然。內哭臨廳諸般物力。破　殯後。以　殯殿哭臨廳所用移用。切勿新備事。已諭於該都監。戶曹。亦令依此知悉。
정조 0년 · 강
命別　奠所入氷丁。量宜進排
정조 0년 · 목
敎曰。二十六日。　山陵成　殯後。自內別　奠。二十七日下　宮時。自內亦有別　奠云。所入氷丁。量宜進排事。分付戶曹。參酌磨鍊。
정조 0년 · 강
命圻民侵漁。自備局。行關嚴飭。
정조 0년 · 목
敎曰。圻民之勞苦。未有甚於近日。　陵所用民之力者。　發引時及來頭謁　陵時。各樣民力之辦出者。皆令儲置米會減。曾聞惠未下究。從煩虛簿云。此守令之責也。今番。自營門。各別嚴飭。隨現狀聞。外此不有飭敎。若或絲毫妨民之事。一體嚴禁。不特守令。　因山時及　陵幸時。差備所屬上司下人。如有依前侵漁之弊。監司親執廉探。狀聞重繩。斷不饒貸。朝家。亦當以繡衣。察其勤慢。雖監司難恕不職之失。以此預令知悉。俾勿犯禁事。自備局。今日內。行關本道。措語嚴飭事。分付。
정조 0년 · 강
召見訓鍊大將張志恒于廬次。
정조 0년 · 목
志恒曰。　發引擧動時先後廂。何以爲之乎。予曰。左別將爲先廂。右別將爲後廂可也。志恒曰。考見庚子甲辰前例。則　因山時各軍門大將。皆以素戎服隨駕。今番則何以爲之乎。予曰。依庚子甲辰前例。爲之。
정조 0년 · 강
命徐有大。給牒敍用。
정조 0년 · 목
敎曰。聞大臣所奏。徐有大事。可謂瞹昧。此武弁。予亦知之者。特爲給牒敍用。
정조 0년 · 강
命濟州子弟。賜饌後。賜布。
정조 0년 · 목
敎曰。見庚子謄錄。濟州子弟。賜饌後。有賜布之例。其令惠廳。布子待令。
정조 0년 · 강
召見承旨洪國榮。禮曹判書徐命善。校理李儒慶。修撰朴天衡。禁府都事李種徽于廬次。
정조 0년 · 목
敎曰。副提調。持加減心腎湯。入侍。○予曰。朝　祖儀。屢次收議。謀之旣廣。斷之宜獨。與其因循苟艱之歸。無寧一從五禮儀國朝已行之禮爲宜。命善曰。臣等亦爲萬端商磪。而古禮旣難猝復。則莫如一從五禮儀國朝已行之禮矣。予曰。周易已爲懸吐乎。天衡曰。方懸吐矣。予曰。周易帙數。得無不足之歎否。天衡曰。似無不足矣。予曰。汝到礪山罪人處。有何他人。亦有何擧措乎。種徽曰。罪人處。只有一人在傍。卽罪人子也。及其施法之際。無他擧措。大聲一哭矣。
정조 0년 · 강
朝　祖禮命依五禮儀擧行。
정조 0년 · 목
敎曰。朝　祖之禮。屢次收議者。蓋以古禮旣不可猝復。　先朝遺意。亦不忍全廢。欲其博詢講確。期於得當而然也。大臣儒臣禮官之議。皆以爲古禮。則古今異宜而難行。丘氏之說。亦苟簡而不可行。至若遣官替告。以旌代辭之說。旣無可據。亦甚苟艱。古禮旣不可復。則與其因循苟艱之歸。毋寧一從五禮儀國朝已行之例之爲得宜。而至今趑趄者。特以　先朝遺意之故也。今見章氏之說。先正之議。足爲可據之資。　先朝獻議之時。無別白指一之言。故有此義起之敎。如有以此等說建白者。則豈不斷然從之乎。苟不大害於禮意。則其在繼述之道。固當遵行。而第傳所云善繼善述者。謂其事之以禮。顯揚先德之義也。豈在於區區情文之末乎。今君商量講定。除去苟艱之禮。則豈不有光於　先大王志事。而惟　先大王陟降之　靈。亦豈不　悅豫於禮文之得當乎。禮者。大小輕重之別。又況朝　祖之禮。禮之大且重者也。使此至重且大之禮。不至於失禮之中又失禮之地。則亦豈非　先大王之本意乎。謀之旣廣。斷之宜獨。朝　祖一節。依五禮儀擧行。前期告由祝文。更爲撰進事。分付儀曹。
정조 0년 · 강
重推禁府都事李種徽。
정조 0년 · 목
敎曰。筵席體貌。何等嚴重。則身爲微官。入侍之時。言笑相雜。至於罪人事。其所奏對。又極未安。禁府都事李種徽。從重推考。
정조 0년 · 강
以徐有大爲北兵使。
정조 0년 · 목
敎曰。北兵使前望單子。入之。
정조 0년 · 강
禮曹。以討逆告　廟頒敎吉日。推擇啓。
정조 0년 · 목
因禮曹討逆　告布草記。敎以惡逆旣誅。　告布不可遲矣。此非動樂之時。謁　陵後。卽當擧行。以念後。更爲推擇以入。○禮曹啓言。問于日官。則今八月二十四日爲吉云。同日曉頭。先行告祭於　宗廟　永寧殿　社稷。辰時頒敎事。請知委擧行。允之。
정조 0년 · 강
有政。吏曹判書李重祜。參議李秉鼎進。
정조 0년 · 목
以宋煥億爲副校理。尹行修爲副修撰。徐浩修爲副提學。鄭履煥爲藝文提學。
정조 0년 · 강
命當該司謁重推。別監科治。
정조 0년 · 목
敎曰。申飭之下。肅拜不卽傳之。屢勤下敎。當該司謁。從重推考。掖隸之使喚。全不成樣。雖是生疏之致。不可不嚴處。以懲日後。當該掌務別監。自政院。囚禁科治。
정조 0년 · 강
大司諫金普淳避嫌乞遞。賜批。
정조 0년 · 목
批以予之欲使爾等停孥籍之啓者。予意非忽於討逆也。周官八議。猶是例語。爾等獨不念言外之敎乎。苟不覺也。不害爲毋渝。而覺而不停。爾等亦豈非失體乎。勿辭。亦勿退待。
정조 0년 · 강
禮曹。以　虞主奉　安吉時啓。
정조 0년 · 목
該曹啓言。卽接奉常寺所報。則　虞主。今月二十四日。當爲畢役云。故奉　安吉時。問于日官。則同日辰時爲吉云。以此時。知委擧行。而奉　安于明政殿。
정조 0년 · 강
禮曹。以朝　祖禮。時原任大臣及在外儒臣收議啓。
정조 0년 · 목
該曹啓言。問議于時原任大臣。則領議政金陽澤。左議政金尙喆。右議政鄭存謙以爲前三日告由之文。以　靈輿奉辭　廟門之意。添入措語。先告太室。引日　大輿。到丹門外。開正門。北向。　安於褥席。以寓　謁辭之意。以情以禮。似爲少伸云。領府事金相福。判府事李溵以爲與三公之議。無所異同云。又啓言。問議于本曹參議宋德相。則以爲至於　發引在途。以　神帛朝　祖。出於　皇明之際。揆諸古經。次序倒置。且其儀文。與丘氏代行之節。無大差別。以臣談識。不敢妄論云。竝敎以已下敎矣。
정조 0년 · 강
召見時原任大臣金吾堂上于廬次。領府事金相福。領議政金陽澤。左議政金尙喆。判府事李溵。右議政鄭存謙。判義禁蔡濟恭。同義禁沈頤之鄭一祥。
정조 0년 · 목
予曰。翔雲拿囚已久。而　因山時。酬應自然繁多。故待　因山後。將欲處之。更思之。八月則無暇日。實無訊囚之隙。劇賊之數朔牢囚。極爲不可。卿等之意。何如。相福曰。重囚不可曠日滯囚矣。予曰。以庭鞫爲之何如。陽澤曰。如此劇賊。不可以庭鞫。草草了當。帳殿親臨。似好矣。予曰。甲辰年。　因山臨時。有設鞫之事。以　因山臨時。可無拘礙之端。而今予氣甚不平。難以殿座。若過今日。則連値齋戒。誠難矣。獄官意何如。濟恭曰。臣亦以此爲悶。然。八月廿日前。實無訊囚之日。而如此惡逆久囚。終涉不可。聖體如有可强之勢。今日晩後。帳殿親臨。似好矣。
정조 0년 · 목
敎曰。罪人拿來後。姑不鞫問。悲擾未遑而然也。若踰今日。則來月念後　陵幸前。無空日其間。安知無陰謀者竊發之慮乎。甲辰。　因山前數日。雖有親鞫之例。今予氣力。果難酬應。以庭鞫。今日擧行之意。有大臣入侍之命矣。大臣諸臣之奏。不無意見。此獄有難。只以委官之意鉤問者。今日親鞫翔雲。令金吾知悉。○敎曰。時原任大臣兩司左右捕將命招。宮城扈衛。闕門把守。置之。禁軍。只以一番擧行。
정조 0년 · 강
遞同義禁金載順。以吳載純。代之。口傳也。
정조 0년 · 목
載順。以　社稷祭獻官。受　香。本府啓請變通也。
정조 0년 · 강
親鞫于內兵曹。領府事金相福。領議政金陽澤。左議政金尙喆。判府事李溵。右議政鄭存謙。判義禁蔡濟恭。同義禁鄭一祥沈頤之。大司諫金普淳。執義李一曾。司諫李顯永。獻納沈豐之。掌令高益擎尹在醇。正言姜★(亻+寅)。問郞徐有防申大年趙尙鎭鄭元始李敬養李儒慶朴天衡金履正。
정조 0년 · 목
自內詣內兵曹。陞座。予曰。罪人上之。命書問目。取招至半。相福退出。予曰。領府事。何爲出去。相福曰。臣名屢出招辭。私義不敢晏然矣。普淳曰。洪樂任屢出賊招。其在獄體。不可不拿問究覈矣。濟恭曰。獄體至重。洪樂任。爲先發捕之意。敢達矣。予曰。卿等姑退。更爲究問。普淳一曾等曰。法者。乃　祖宗之法。殿下雖欲以私恩曲貸。不可得亟命拿鞫焉。予曰。予豈忍爲此哉。勿爲更瀆焉。予曰。當時之事。尙忍言哉。千緖萬端。姑不可一一毛擧。而甚至於做出罔測之說。作爲眞諺之書。暗投於予之所處書堂及內差備。中官認以爲戚里家封書。來納于予。及夫坼而視之。無非叵測不道之說。又有厚謙家近密下人之同生。出入於內弓房者。此漢出外。以爲近日巡邏之申飭。卽由於春宮微行之故也。近日酒禁之令。亦由於春宮好酒故也。東西傳播。左右煽動。罔有紀極。至於假作東宮之樣。有時出沒於街路之上。使閭里騷動。人心疑亂。排布醞釀。無所不至。亂臣賊子。從古何限。而豈有如此窮凶極惡之賊乎。其時。卽趙★(山+完)在捕將之時也。自捕廳捉囚。嚴覈其所捉之漢。盡是戚里家親密下人也。因麟漢之恐喝阻搪。只施爲奴。而至今思之。不覺毛骨之悚然也。○三司進前啓曰。領府事金相福。身爲大官。如此不逞之從。居常親密。筵中說話。私與之傳說。至於翔雲招中。不可以大官。置而不論。請爲先削奪官爵。門外黜送。敎以伊日所傳之說。不過常例酬酢。何必以此。輕罪大官。不允。仍乘輿。還內。
정조 0년 · 강
命親鞫停。仍設庭鞫。
정조 0년 · 목
敎曰。罪人翔雲。幾皆取招。至於指揮。不待盤問而後知之。終始吞吐之狀。益知其窩窟之甚固。然而所招。亦皆吐實。何必更問。翔雲之罪惡。略諭帳殿。今不過取服結案。期於收殺。而今則以予氣力。果難酬應。親鞫停。今日仍設庭鞫。以問目取服以聞。
정조 0년 · 강
大司諫金普淳。陳疏討逆。仍辭職。賜批。
정조 0년 · 목
疏略曰。麟漢大逆也。以大逆而不孥籍。則公法屈乎否乎。洪鳳漢負犯。其可使容貸於覆載之間。而倖逭王章。城闉一步。豈是渠出入之地。而虛禮覊縻。史官相守。未知殿下。以大臣之禮而待之至此耶。特收偕來之命焉。臣猝得暑㿑。轉動無路。亟命鐫削。批以向者啓批。詳悉無餘。而又此疏陳。臺體則似然。予旣以臺體不罪。爾等亦豈不思向者下敎之意乎。勿辭察職。
정조 0년 · 강
飭各道水營戰船。改備。
정조 0년 · 목
敎曰。忠淸水使勿待罪。戰船事。纔有飭敎。而又復破船。前後通計。不知幾許。而今番。則不特木物。竝與船隻而不知去處。若此不已。雖欲設置水營。而諸鎭。將爲無防船之鎭。事之寒心。莫甚於此。不必一時盡爲改備。而其君專心兵器。期以三年五年。則豈有不得收拾之望。從今以後。不可以專屬令前。置而不罪。以此意知悉。各自愓勵。俾有實效事。自備局行關。嚴飭各道水營。
정조 0년 · 목
義禁府啓言。罪人崔東岳。更招。還穀發賣。白木翻動。良女奸騙。公貨之放散虛留。腐傷木之換以元木。各項條件。盡爲自服。而其中剩餘錢。只以七千兩歸之私用。不無吞吐之跡。請加刑。敎以崔東岳之罪。可謂殺無赦。偸竊財用。奸騙良女。已萬萬無狀。而此外予之前所知者言之。具備之百惡。喧傳於萬口。可殺之罪有三。朝家不必汙口索言。奸騙事。旣已直招。偸竊事。雖有數爻之參差。與抵賴有異。渠雖無識無知。　因山前。其欲決放。加刑一次。海島定配。
정조 0년 · 강
命諸道兩次封箋。同爲封進。
정조 0년 · 목
敎曰。秋成不遠。此時民事方殷。來頭頒敎稠疊。諸道封箋。各定差使員。冠蓋相望。列邑之弊。其將不些。箋文頭辭。旣已啓下。想皆行會。兩次箋文。以一差使員。同爲封進。正日分進事。自禮曹。卽爲分付諸道。遠道之令前已封者。不必還推同封。以此一體知委。
정조 0년 · 강
召見諸承旨于廬次。洪國榮李義翊鄭民始金鍾秀兪彦鎬。
정조 0년 · 목
請對也。○予曰。請對何事。國榮等曰。今見翔雲結案。則向後事一款。全然不入。其在明義理嚴懲討之道。壞損極矣。臣等不勝驚駭。敢此請對矣。予曰。昨日結案。容易捧之。故予甚異之。今聞所奏。此何言也。惟彼翔雲。何等巨逆。而乃於結案之際。如是疏漏耶。予曰。宣傳官。以是馬。馳往罪人行刑所。姑勿行刑事。急速分付於判義禁。命鍾秀讀推案。予曰。昨日文案。全不成說。以溫室樹一句語觀之。非予之所問於罪人之辭意也。鍾秀曰。然矣。宣傳官纔到西小門外。逢見罪人行刑單子之入來。仍爲回來。還奏。予曰。今則已無可言之端。將何以爲好耶。諸承宣。思所以善處之道焉。
정조 0년 · 강
行藥院入診于盧次。副提調洪國榮。
정조 0년 · 목
國榮曰。向來首醫方泰興事。旣出於無情。且渠輩。無足深責。合有收敍之道矣。
정조 0년 · 강
命首醫方泰興。給牒敍用。
정조 0년 · 목
敎曰。聞副提調所奏。予意亦然。首醫方泰興。給牒敍用。
정조 0년 · 목
敎曰。鞫獄文案。何等嚴重。而向者推案。太沒肯綮。今番推案。亦欠別白。此雖由於暮夜倉卒急急了當之致。凶徒死中之計。安知無方來無窮之慮。雖然。罪人供辭。不可追後釐正。問目中五條逆案。於渠斷案。此不詳錄。文案中亦有無問目之供辭。事極疏忽。文書問郞。一竝推考。
정조 0년 · 강
拿禁府都事崔宗斗。
정조 0년 · 목
敎曰。鞫囚推案。每招之後。捧侤音。以防奸僞。卽重獄體之道也。昨日文案。多有無着名之招辭。刑房都事。不可無罰。禁府都事崔宗斗。拿問定罪。
정조 0년 · 강
承旨李義翊金鍾秀。聯疏自引。賜批。
정조 0년 · 목
聯疏略曰。今番諸逆。麟謙實爲之魁。而爲其倀鬼。先試手勢者。賊雲是已。及夫帳殿親訊之時。以五條下問。一曰。上書中溫室樹事也。二曰。寧得罪於儲君。不敢違其指使者。專於僥倖之心也。三曰。先爲上書。向後飜覆之計也。四曰。符同逆類。做出奇奇怪怪之言也。五曰。設使宮官傳言。而重臣陳疏。此是　宗社莫大之義理。則汝何敢肆然謄之於章奏。以爲戕害宮官。危動國本之地也。渠乃箇箇承款。推案文書。旣已昭載。而畢竟結案。草率至此。使此等窮凶極惡之逆。只歸於犯上誅身之科。臣等。事當登時爭論。而未及覺察。矇然捧入。伏乞勘臣重律。批以昨夜。爾等之未及致察。事勢固然。於爾等。何辭之有哉。爾等勿辭。察職。
정조 0년 · 강
大臣。聯箚自列。賜批。領議政金陽澤。左議政金尙喆。右議政鄭存謙。
정조 0년 · 목
聯箚略曰。以昨日逆雲推案之不能詳錄。有問郞推考之命。又於承宣之疏。尤有萬萬驚懍者。今此窮凶極惡之逆。旣已自服。則只擧要領。自是鞫案之規例。故臣等。不患其不得輸情。今者人言。乃至於此。莫非臣等昏謬不職之致。惜乎承宣。參準文案之際。未及有一言也。祗詣闕下。踪地危蹙。伏乞亟降威罰。以重鞫體。批以竟日訊囚。疲困之餘。夜色又闌。卽欲收殺。人之常情。於卿等。豈有一毫自引之端。箚中。以承宣之未及一言爲歎。而以此之故。承宣之章。只是自咎。於卿等。又豈有牽掣之事乎。至於左右相。與委官自別。欲以參鞫。同爲引義。則原任亦當引義。予則曰決無是理。逆如翔雲。而畢竟議律之不以誣上而以犯上者。卽不過年老委官原恕之致。卿等勿辭。勿復引義。其卽入侍焉。仍命遣史官。傳諭于時任大臣。
정조 0년 · 강
義禁府。以領議政金陽澤等待命啓。
정조 0년 · 목
本府啓言。領議政金陽澤以爲批旨之下。萬萬悚懍。逬伏金吾。恭俟嚴命。仍納命召。何以爲之。敎以勿待命。命召。亦爲傳授事。遣史官傳諭。又啓言。左議政金尙喆右議政鄭存謙以爲惶悚之忱。與首相無異。走伏金吾。恭俟處分云。仍納命召。何以爲之。敎以不但處義不可與委官同。況啓　殯在近。尤非卿等言私之日。勿復控辭。卽爲入侍事。遣史官。傳諭于左右相。竝傳命召。
정조 0년 · 강
大司諫金普淳等。避嫌乞遞。賜批。執義李一曾。司諫李顯永。掌令高益擎尹在醇。獻納沈豐之。正言姜★(亻+寅)。
정조 0년 · 목
避嫌略曰。卽伏見承旨李義翊等疏本。則以今番鞫案之失實。聯章自劾。臣等。昨旣參鞫。及其庭鞫結案。使此劇賊。律止誅身。臣等忝居執法之列。不能糾正。不職之失。於是著矣。請命遞斥。批以勿辭。亦勿退待。
정조 0년 · 강
大司諫金普淳等陳啓。請洪樂任拿鞫。賜批。
정조 0년 · 목
陳啓以爲洪樂任所處之地。旣如何。而交結凶徒。敢以溫室樹等語。酬酢於翔雲。名出凶招。非止一再。亟命王府。拿鞫嚴問。批以洪樂任事。予不忍聞。此等地虛之人。豈有是事。不允。
정조 0년 · 강
大司憲李世澤。陳疏乞遞。仍請安兼濟等依律。賜批。
정조 0년 · 목
批以安兼濟。不必更問。而趙曮。旣有連啓。卿何架疊。申晦。與逆有間。何用追律。卿其勿辭。察職。
정조 0년 · 강
副護軍申應顯。上疏自辨。仍討金相翊罪狀。賜批。
정조 0년 · 목
疏略曰。臣得伏見副司直金相翊兩度自鳴之疏。盛氣張皇。恣意反詈。自處以粹然無瑕。斥臣以陰慘虛罔。噫。何其言之無嚴無倫之若是也。麟漢之所欲爲相而危亂宗國者。卽趾海也。而相翊。與趾海。爲姓不同兄弟。麟漢之所與爲謀而排布綢繆者。養厚也。而相翊。與養厚。莫逆之死友。至於再疏。又露出臣所不言之洪鳳漢。以爲倒戈自脫之計。而以臣觀之。其欲巧反拙。首實無餘之狀。誠不覺絕倒也。渠雖自以爲不與厚賊相關。而養厚者。出沒中間。以厚謙之言傳於渠。以渠之言傳於厚謙。爛熳其跡。昭不可掩。及至今番逆獄之出。而眞賊綻露。雖聖度包容。不加桁楊。在渠道理。固當縮伏訟愆。而顧乃懷憤發怒。不待臣之避嫌。悍然呈疏者。誠可危怖。而亦可寒心也。如相翊之巨慝者。尙逭當律。世道之憂。寧有窮旣。惟殿下垂察焉。批以金相翊事。自有公議。何必煩籲乎。
정조 0년 · 강
遞禮曹判書徐命善。參判李宜哲。以權導爲參判。
정조 0년 · 목
敎曰。禮曹判書參判許遞。其代擇差。又敎曰。禮曹參判。今日口傳差出。判書。待明朝。政官牌招。開政。
정조 0년 · 강
命時囚。今日捧供。
정조 0년 · 목
敎曰。時囚可悶。　因山前欲皆決放。今日金吾開坐。捧供以聞。
정조 0년 · 강
命尙衣院冠匠及下吏。令攸司科治。
정조 0년 · 강
命薑田抹木全減。定式。
정조 0년 · 목
敎曰。昌德宮薑田抹木。不無其人之弊。此後。依前以燈燭房燒木全減事。定式施行。
정조 0년 · 목
義禁府啓言。罪人崔東岳。加刑一次。珍島郡金甲島定配。請押送。允之。
정조 0년 · 강
金吾以翔雲籍沒啓。
정조 0년 · 목
義禁府啓言。犯上不道罪人翔雲。旣已承服。正刑籍沒家產。請令各該司擧行。允之。
정조 0년 · 강
命領議政金陽澤。勿待命。
정조 0년 · 목
義禁府啓言。領議政金陽澤以爲踪地轉益惶蹙。雖伏承勿胥之敎。終不敢晏然。泥首金吾。恭俟重勘云。仍納命召。何以爲之。敎以勿待命。命召傳授。
정조 0년 · 강
遣史官。看審道路橋梁。
정조 0년 · 목
敎曰。夜兩霔下。道路橋梁。果皆無頉乎。言念民事。殊極可悶。史官柳孟養。旣承下敎。卽爲馳詣。看審以來。
정조 0년 · 강
下　玄宮日。命書啓修入。
정조 0년 · 목
敎曰。各都監。書啓下　玄宮日。卽爲修入事。分付。
정조 0년 · 강
判府事李溵。陳箚自列。賜批。
정조 0년 · 목
箚略曰。臣昨隨諸大臣後。入參帳殿。目見雲賊之極凶極惡。萬古所無之大逆也。情節畢露。雖伏典刑。而罪止誅身。推案有欠加白。時任三相。旣皆陳箚請譴。則臣亦備數於參鞫之列。凡有咎責。理難獨逭。席藁私次。益增隕越。批以委官之失。時任當之。時任之辭。原任繼之。豈非過當之甚者乎。卿其安心。勿辭焉。仍命遣史官。傳諭。
정조 0년 · 강
承旨李義翊金鍾秀。聯箚自引。賜批。
정조 0년 · 목
聯疏略曰。臣等。罪在失職。陳章徑出。聖批開釋。飭敎屢降。雖不得不黽勉承膺。而大臣箚語。終有所不勝驚恐者。臣等前疏。不過自效劾之義而已。何大臣督過之至此耶。至於參準文案一句語。此何謂也。承旨參鞫。只爲捧入推案而已。參準文案。則有司存。臣等寧有替行之理。而直以參準斷之。不亦異乎。惜乎其不念及于此。而橫加題目。必欲困滯。是豈所望於老成之大臣也哉。伏乞亟命遞罷職名。批以承旨之職。出納命令。爲王喉舌。而至若參準有司之簿書。不但各有司存。承旨設欲替當。奈此聰明之不暇及何。雖然。昨日爾等之陳章徑出。亦附自引之義。則爾等處義。是且是矣。大臣箚語。亦不過老大臣不能商量之致。爾等勿辭。卽爲入來。察職。
정조 0년 · 강
戶曹參判金華鎭上疏自辨。仍乞削職。賜批。
정조 0년 · 목
疏略曰。臣之忽地所遭。直一橫送。言者所以聲罪者。一則曰首褒鄭錫達也。一曰則私給千包穀也。臣之年前賑狀中。抄啓一款。不爲擧論云爾。則安有褒賞之可言乎。千包穀物之給與不給。有可以一言立卞者。營關邑牒。日月俱載。斗粟升穀。文蹟昭然。則況此千包穀與授之際。往復之文簿。必當自在。主掌之監色。亦應生存。一經按問。虛實可覈。至若選職通擬之設。世自有一種公案。豈與之呶呶較絜也哉。伏乞勘臣之罪。以快言者之心。批以本事旣已洞燭。卿勿過辭。察任。
정조 0년 · 강
副修撰尹行修。箚論鞫獄結案之。失賜批。
정조 0년 · 목
箚略曰。翔雲極凶極惡之罪。可勝誅哉。鞫獄嚴秘。未得其詳。晩始得見承宣自引之疏。則五條承款。情節畢露。至於上書後翻覆一款。何等關係。而末梢斷律之不過犯上者。已是失刑之大者。而莫重遲晩之逆招。沒而不錄於結案者。按獄之首相。獨不念鞫體之嚴重。而乃有此錯了耶。臣謂雲賊。快施大逆之律。主獄委官。亟加重勘。斷不可已也。批以從古逆獄之所以難治者。以其逆竪之扺賴不服。末由輪情而然也。至若賊雲。曾前渠之情節。呈露於凶徒當路之時。故帳殿親問。無辭發明。五條問目。明白直招。豈是泛然看過。草率了當之逆案乎。至於投呈凶疏。密圖向後翻覆之計。則所謂翻覆。略諭於日前綸音。予不忍索言。此豈非今日北面之臣。所欲不共一天者乎。及夫結案之出。不但五條之案。全不載錄。以至窮凶極惡之議。闕却不書。致使在朝在野之見朝紙者。知雲之惡似止於此。此所以慨然於委官者也。雖然。夜深氣疲之時。無怪乎老大臣之有所遺漏也。至於擬律。同席之僚相。參坐之禁堂。亦有說難。則委官之漫漶爲辭。亦不過老病之致也。所請不允焉。
정조 0년 · 강
兩司。聯箚自列。仍請委官禁堂。竝譴罷。賜批。大司諫金普淳。執義李一曾。司諫李顯永。掌令高益擎尹在醇。獻納沈豐之。正言姜★(亻+寅)。
정조 0년 · 목
聯箚略曰。鞫獄之必備臺臣。法意甚重。若有不審者。則輒隨以糾正。今番獄案之草草。至於此極。而一任其疏略。臺閣參鞫之意。顧安在哉。蓋按獄之責。專在委官。而其所疏忽。若是之甚。臣等謂伊日委官領議政金陽澤。施以譴罷之典。金吾諸堂。一竝譴罷。斷不可已也。批以委官之不能。非以不能於討逆。卽是老不能之致。所請不允。獄官擬律時。果有三條律持難。於大臣則何必爲咎。雖然。請罪不過罷職。不卽爭執。難免其責。諸禁堂事。依施。俾伸廉隅。爾等。執法之臣也。禁堂。按法之官也。按之者猶可裁酌。執之者豈不爭論。均有所失。而不可以此輕遞言官。爾等勿辭察職。
정조 0년 · 강
罷判義禁蔡濟恭。同義禁鄭一祥沈頤之職。
정조 0년 · 강
校理趙尙鎭。上疏自引。仍請委官重勘。賜批。
정조 0년 · 목
批以委官之按獄失實。此不過衰病之致。非曰是也。予所以不罪委官者。亦以此也。爾其勿辭。察職。
정조 0년 · 강
召見左議政金尙喆。右議政鄭存謙于廬次。
정조 0년 · 목
尙喆曰。臣等。以參鞫大臣。不能詳察。文案草草了當。豈可以委官與參鞫。分而論之乎。不勝悚蹙。予曰。庭鞫。卽是委官之責也。於卿等。豈有可引之事乎。夜已深。氣且疲。老大臣。欲爲速速了當。不是異事。
정조 0년 · 강
自　返虞。至　卒哭。命皆親　祭磨鍊。
정조 0년 · 목
敎曰。日月不居。　因山奄迫。崩隕之痛。益復靡逮。予之所以粗伸情禮者。卽　祭奠一事也。　初虞旣行於　山陵。自　返虞及　再虞。至　七虞卒哭。依禮文。皆以親　祭磨鍊事。分付禮曹。
정조 0년 · 목
以鄭弘淳爲判義禁。李★(土+甲)李徽之爲同義禁。金煕爲仁川府使。
정조 0년 · 강
召見戶曹判書鄭弘淳。都廳李秉模于廬次。
정조 0년 · 목
予曰。　泰寧殿東階版位後。地形狹窄。無獻官排立之地。都廳看審基址後。從便補築可也。秉模曰。御齋室處所。早爲稟定然後。可以擧行。以藝文館爲之乎。予曰唯。予曰。判禁。今日開坐。可也。弘淳曰。然則同義禁亦爲牌招。同參坐起。似好矣。
정조 0년 · 강
命今日內。時囚捧供。
정조 0년 · 목
敎曰。今日政新除授禁堂。一幷牌招。謝恩。今日內開坐。時囚捧供以聞。待判下。決放。
정조 0년 · 목
敎曰。予則曰近日喉司得人。豈可以些少引義。煩浼於此時乎。左承旨李義翊。右副承旨金鍾秀。一竝推考。更爲牌招。
정조 0년 · 강
命討逆頒敎中。雜犯死罪添入。勿稟。
정조 0년 · 목
敎曰。赦者小人之幸。當發配之始。旣非非其罪。則才配旋放。其爲賞罰之乖當。莫此爲甚。今番討逆頒敎文中。雜犯死罪以下添入。該房。勿稟之意知悉。
정조 0년 · 강
命平壤義州民。願付轝士者。充補。
정조 0년 · 목
敎曰。聞平壤義州之民。願附輿士者。六十名云。其令該廳充補。俾無遠人空還之弊。
정조 0년 · 강
中批。以蔡濟恭爲參贊。
정조 0년 · 목
敎曰。前判義禁蔡濟恭。今番獄事爭難。大臣問郞之所目擊。況　因山在明。以　先朝眷過之臣。豈可不參。特爲敍用。在外參贊許遞。其代除授牌招。其令進參執紼之列。又敎曰。不可事同而飭異。諸禁堂。竝敍用。口傳付軍職。
정조 0년 · 목
敎曰。卿老且病矣。前後賜卿三椏。亦是爲卿之老而悶卿之病。庶幾以此調養而蘇健也。卿之日昨按獄之失。亦豈卿一毫有爲賊邊地之意而然乎。亦由於老病之致。予豈不知卿心之無他。三司之送相發論。眞所謂官師相規也。卿旣於申應顯之疏。恕之以勤攻。則況於　因山隔宵。卿將以攝傳玉帛之禮乎。卿須安心勿辭。入城事。遣史官。傳諭于領議政。命召亦爲傳授。
정조 0년 · 강
命騎郞草記一竝差出批。勿施。
정조 0년 · 목
敎曰。騎郞草記。誤以一竝差出聞之而批下。今聞只以未差代請差云。依草記施行。其餘勿施。
정조 0년 · 강
還差　國葬都監堂上蔡濟恭。
정조 0년 · 목
因時囚前郡守徐有祜捧供啓目。敎以訟理自有體段。買土亦有先後。焉敢遊辭納供。況頃年秋官。旣已決折。至有官庭㷊書之擧。刑判今又明査回啓。則復事粧撰。極爲無據。所當嚴處。　因山在於再明。不可無參酌決放。削職放送。
정조 0년 · 강
啓　殯。啓　欑宮。
정조 0년 · 목
行　祭及行別　奠如儀。
정조 0년 · 강
飭挾輦衛內雜亂之弊。
정조 0년 · 목
敎曰。雖在哀遑中。紀律不可不嚴。挾輦將及先後廂。各別申飭。俾無紛擾雜亂之弊。且挾輦衛內。與禁中同。尤當淸肅。標信外。雖一人。毋得攔入事。一體分付于各該營門。
정조 0년 · 강
命左捕將張志恒。兼察右捕將。
정조 0년 · 목
右捕將李敬懋。以陪往大將隨　駕也。
정조 0년 · 강
玉堂聯箚。請麟謙孥籍。賜批。副校理李儒慶。修撰朴天衡。副修撰沈豐之。
정조 0년 · 목
批以昨已諭。爾其勿辭。察職。
정조 0년 · 강
召見承旨洪國榮。兵曹判書具善復。領議政金陽澤于廬次。
정조 0년 · 목
予曰。丁丑　因山隨　輿時。軍兵同牌擧行。故　靈輿後。　大駕仍爲隨　輿。而今番。當以各牌擧行。　靈輿後廂。排大駕先廂乎。善復曰。方以此擧行矣。國榮曰。昨日兵判入侍命下之後。仍不入來。雖緣下吏之初不傳報。而事體則未安。請推考。從之。○敎曰。領相入侍。領議政金陽澤進前曰。臣罪。臣實自知。惟以一哭於　山陵爲重。不敢言私。冒沒入來。乞被重勘。予曰。此不過老病之致。予豈不知卿心哉。勿復過引焉。
정조 0년 · 강
召見總護使金尙喆。　國葬都監堂上蔡濟恭等于廬次。李徽之李重祜都廳徐有防。
정조 0년 · 목
予曰。　虞主奉　安時刻。何時乎。尙喆曰。丁丑年。則　祖奠後。仍卽奉　安矣。予曰。依丁丑年例擧行。予曰。總護使以下。　遺衣及　銘旌。更爲奉審。先朝册寶。方奉於　殯殿。而其年條。或有相錯處。總護使以下。奉審後。詳細序次。承旨洪國榮曰。馬兵信旗。當設於義洞洞口。而幕次太近。何以爲之乎。予曰。幕次。從便爲之事。分付。予入　殯殿。總護使以下隨入。命奉出　册寶。奉審後。命都廳。書其年條。表之。
정조 0년 · 강
詣　殯殿。行　祖奠及夕　上食夕　奠。
정조 0년 · 강
大行大王靈駕。啓發。
정조 0년 · 목
時至。寅時行遣　奠如儀訖。左議政金尙喆。率舁　梓宮官及內侍。捧　梓宮。從輪輿。出　殯殿門外。至崇政殿前。陞輴。　神帛函。安於輿。先行捧輴。由崇政門。出興化門。捧　梓宮。陞大輿。進發。　予曰。夜色尙闌。各門卽爲還閉。雜人各別嚴禁事。分付兵曹。
정조 0년 · 강
行奉辭禮于興仁之門。
정조 0년 · 목
具衰服。乘轎。出興化門。承旨金鍾秀曰。巡將納牌之際。突入衛內。事極駭然。當該巡將及衛將部將。俱不可無警。而請推外。無可施罰。何以爲之乎。予曰。回駕後。更稟可也。鍾秀又曰。莫重駕轎馬。連以欠馴者待令。事極駭然。當該提調。大臣外。從重推考。當該郞廳。請推外無罰。何以爲之。予曰。提調置之。郞廳推考。仍詣興仁之門路　祭所。入幕次。　神轝到路　祭所。予出次俯伏。哭辭如儀訖。乘轎還宮。
정조 0년 · 강
靈駕詣　山陵。奉安于　欑宮。
정조 0년 · 목
靈駕出興仁門。至路　祭所。行路　祭。進發。至晝停所少駐。進發。至　山陵。䧏輿。奉安于　欑宮。
정조 0년 · 강
諭總護使金尙喆。
정조 0년 · 목
敎曰。朝辭　神輿。回來　舊殿觸目廓然。更無憑依。予懍罔極。如不欲生。旣不得隨詣　山陵。躬將玉帛之薦。 　山陵諸事。悉畀敦匠之臣。其所致誠而致愼。固不待予敎。而成　殯後。抵　返虞。尙餘三日。　祀奠之禮。衛護之節。十分惕念。以體予莫逮之慟事。下諭于總護使。
정조 0년 · 강
召見承旨洪國榮金鍾秀兪彦鎬都廳李秉模于尊賢閣。
정조 0년 · 목
彦鎬。問　安回來也。○彦鎬曰。臣馳詣　陵所。問安。　靈輿平安得達矣。予曰。道泥何如。彦鎬曰。路泥甚矣。予曰。輿士軍兵。得無傷病者乎。曰。俱無傷病矣。鍾秀曰。曉者。巡將及衛將部將。有更稟之敎。何以爲之乎。敎曰。當該巡將。從重推考。當該衛將。從重推考。部將拿處。予曰。役事。可趁明日望哭前造訖否。秉模曰。明早。似可訖役矣。予曰。內哭臨廳役事。亦已訖役否。秉模曰。幾盡爲之矣。予曰。御齋室。亦已始役乎。秉模曰。今方修補矣。
정조 0년 · 강
命明日。當自內望哭。侍衛置之。
정조 0년 · 강
命武藝別監。木二同分給。
정조 0년 · 목
敎曰。武藝別監。廬次門外。五朔露處。宜有軫念之道。木二同。令兵曹。分給左右番。
정조 0년 · 강
行藥房入診于尊賢閣。提調徐命善。副提調洪國榮。
정조 0년 · 목
予曰。昨日轎馬。何爲欠馴。命善曰。昨日駕轎馬。不免欠馴。惶恐惶恐矣。國榮曰。聞常時調習。此馬甚好。而昨日。則以其緩行。故致然云矣。
정조 0년 · 강
召見承旨金鍾秀都廳李秉模于尊賢閣。
정조 0년 · 목
予曰。補階。無未及之慮耶。秉模曰。今幾畢役。似可及於望哭之前矣。予曰。都廳出去。斯逑擧行。予曰。承宣。進詣　山陵。問　安後。屢次　祭奠。各別致謹事。申飭。諸般擧行。連續狀啓事。傳諭于總護使。
정조 0년 · 강
命親押後齋宿磨鍊。
정조 0년 · 목
敎曰。明日祗迎後。隨詣入齋殿。行　虞祭後。回來。自三虞至卒哭。皆親押後。當齋宿齋殿。出還宮。當由興泰門。皆依此擧行。每於朝上　食前。詣齋殿時刻。照此磨鍊事。分付儀曹。
정조 0년 · 강
自三虞至卒哭。侍衛禁軍。命以一番磨鍊。
정조 0년 · 목
敎曰。禁旅之逐日經夜可悶。自三虞至卒哭。侍衛禁軍。只以一番磨鍊於節目事。分付兵曹。
정조 0년 · 강
中批。以李顯永爲執義。
정조 0년 · 목
敎曰。若開政。則必將未及。司諫李顯永。執義除授。其令除謝恩。卽爲進去。
정조 0년 · 강
推吏曹參判徐浩修。
정조 0년 · 목
敎曰。　初虞及安　陵祭時刻不遠。而獻官單子。尙不修入　再虞亦在明日。而亞獻官以下單子。亦不書啓。事極矇然。當該吏曹堂上。推考。
정조 0년 · 강
命御齋室。以藝文館爲之。
정조 0년 · 목
敎曰。御齋室。以藝文館爲之。香室齋宿時。政院藥房諸臣。當近處直宿。依此知悉。香室仍接前處事。分付。
정조 0년 · 강
命禁軍以下。除標信。依例入番。
정조 0년 · 목
敎曰。今則　殯殿處所。旣已移接。禁軍以下。其他番處。除標信。依例入番事。分付。
정조 0년 · 목
閉　玄宮將畢。大祝詣　靈輿前。捧出桑　主。以香湯浴　主。拭以巾。臥置于卓。題　主官詣卓前。題前面訖。以光漆。重摸之。大祝捧　虞主。納于櫃。安於　靈座。　神帛函。置其後。攸司設禮饌。大祝捧出　虞主。設於座。行禮如儀。
정조 0년 · 강
行下　玄宮時望哭。
정조 0년 · 목
時至。其衰服。詣泰寧殿南行閣。就東陛版位。行望哭禮如儀。
정조 0년 · 강
行初　虞祭于　陵所。
정조 0년 · 목
敎曰。五朔廬次。勤勞不些。長番中官十三人。各紬木一疋。出入番中官六人。各木布一疋。假官中官一人。紬一疋。司謁太命喆金壽完林興大。司鑰尹東禹姜世重金啓泓各木布一疋。大殿別監大殿水剌間員役。各木一疋賜給。今此賞格。特出省減之意。若如古例。則各殿下屬。必當冒受倍屣。令該郞親執擧行後。草記事。分付。○敎曰。因知申直宿。禮房書吏。五朔待令於廬次門外。宜示軫念。與內局待令書員。米布題給。都使。令一體題給。○敎曰。駕後禁軍張忠賢。持　山陵狀啓。往返甚速。宜有激勵之道。邊捋承傳。以勵他禁旅。
정조 0년 · 강
命　卒哭後視事服儀註。改修以入。
정조 0년 · 목
口敎曰。　虞祭則出還宮。衰服磨鍊。固然矣。　卒哭後。當有視事服。而今此儀註中。　卒哭日還宮時。竝以衰服磨鍊者。禮堂難免曚然之失。推考。儀註。改修以入。
정조 0년 · 강
御顯謨門。親押。仍詣興仁之門。　返虞祗迎。
정조 0년 · 목
具衰服。乘輿。就顯謨門版位。親押。乘轎。出興化門。詣興仁之門外。入幕次。○敎曰。駕前喧譁忒甚。隊伍不整。兵判推考。禁喧郞廳記過。　神輦至。出次。就祗迎位。俯伏哭訖。乘轎還宮。
정조 0년 · 강
判下各都監賞典別單。
정조 0년 · 목
敎曰。　國葬都監總護使議政府左議政金尙喆。鞍具馬一匹賜給。請　諡　宗廟上　諡　殯殿時奉　册寶官及　誌文製述官。下　玄宮時奉哀册贈玉贈帛官。議政府領議政金陽澤。鞍具馬一匹面給。　誌文書寫官刑曹參判尹得養。　哀册文製述官行副司直黃景源。竝加資。書寫官昌城尉黃仁點。旣已資窮。熟馬一匹面給。　諡册文製述官議政府右議政鄭存謙。書寫官奉朝賀李最中。　寶篆文書寫官領中樞府事金相福。各熟馬一匹面給。　諡狀製述官大提學李徽之。熟馬一匹賜給。　虞主書寫官承政院左承旨李在簡。勿論。提調議政府左參贊蔡濟恭。禮曹判書李徽之。竝加資。吏曹判書李重祜。本都監雖日淺。旣有山陵勞。加資。行司直徐命善。戶曹判書鄭弘淳。竝勿論。都廳副司果徐有防加資。柳義養而論。郞廳前主簿李采。禮曹正郞李錫濟。副司果李得老竝陞敍。南平縣監宋持敬。兒馬一匹賜給。前正郞金基厚。戶曹佐郞鄭志儉。刑曹正郞成德雨。司僕主簿李憲泰。工曹佐郞具膺。刑曹佐郞鄭昌期。各加一資。資窮者代加。監造官前奉事宋約欽。前參奉鄭喆淳。 泰陵直長南寅老。前都事李觀城竝六品遷轉。監造官奉常主簿李陽普。司饔主簿朴玄源。奉常奉事全佐天。各兒馬一匹賜給。別工作繕工假監役洪冕浩。典設司官員。長興庫官員。各加一資。資窮者代加。請　諡上　諡時讀　册　寶官徐有防。勿論。奉　諡　册　寶官。兒馬一匹賜給。擧　諡　册　寶案者。捧讀案者。褥席執事。各加一資。資窮者代加。讀　哀册官弘文館校理趙尙鎭。準職。捧　哀册官者。兒馬一匹賜給。捧　哀册案者及擧讀案者。褥席執事。各加一資。資窮者代加。捧贈玉官及捧贈帛官。各兒馬一匹賜給。擧玉帛案者。及褥席執事。各加一資。資窮者代加。箱差備。帕差備。几差備。卓差備。捧　玉册　玉寶案者。各兒馬一匹賜給。擧　玉册　玉寶案者及褥席執事。各加一資。資窮者代加。拭　梓宮時執巾者。 執水者。　大輿前及　魂帛輦前捧香盒香爐官。服玩樻。筲樻。砂器樻。 樂器樻。籩豆樻。几樻。杖樻。御製樻。遺衣樻。　大輿前實果進止差備。各兒馬一匹。舁　梓宮官。各半熟馬一匹賜給。攝司僕正。羽葆捧持官。攝通禮。各兒馬一匹賜給。各差備擧案者。各加一資。資窮者代加。　魂帛大祝副司果李在學。　虞主大祝吏曹佐郞李敬養。浴　主大祝兵曹正郞曺遠振。各半熟馬一匹賜給。○敎曰。　殯殿　魂殿兩都監總護使議政府左議政金尙喆。鞍具馬一匹面給。初　銘旌書寫官行副司直金漢耆。加資。改　銘旌書寫官錦城尉朴明源。旣已資窮。熟馬一匹面給。提調漢城府判尹鄭尙淳。加資。行副司直金漢耆黃景源。熟馬一匹賜給。刑曺判書李溎。半熟馬一匹賜給。行司直徐命善。兒馬一匹賜給。都廳承政院都承旨洪國榮。上弦弓一張賜給。前校理宋煥億戶曹參議林得浩承政院左副承旨鄭民始。各兒馬一匹賜給。吏曹佐郞李秉模。準職調用。郞廳臨陂縣令南鶴聞。　顯陵令兪漢鼎。竝陞敍。司憲府監察洪大容。兒馬一匹賜給。儀賓都事洪成浩。加一資。如有資窮。代加。別工作繕工監監役官洪景游邊成河。監造官前奉事兪漢炅。鑄成所監造官前參奉鄭文在。竝六品遷轉。修理所監造官前敦寧參奉朴知源。修理監役官申韺。各兒馬一匹賜給。補階監役官沈原之　欑宮監役官李有幹。竝勿論。代　奠官安春君烿。加資。○敎曰。　山陵都監總護使議政府左議政金尙喆。鞍具馬一匹面給。提調議政府右參贊尹東暹。加資。吏曹判書李重祜。勿論。行司直洪樂性工曹判書朴宗德。熟馬一匹賜給。行司直韓光會。兒馬一匹賜給。都廳副司果李義鳳李普溫。加資。副司果兪恒柱。兒馬一匹賜給。郞廳濟用監判官丁載遠。兵曹正郞鄭濡。佐郞金奎祥。竝陞敍。工曹正郞李耈永。掌樂主簿尹羲厚。平市主簿徐有後。松禾縣監任靖周。刑曹佐郞徐邁修。尙衣主簿金載華。京郞廳兵曹正郞朴鎭宇。各兒馬一匹賜給。監造官副司果朴始榮黃櫽尹度東趙德淵。別工作繕工監奉事金相謙。竝六品職遷轉。分長興庫官員。燔瓦所官員。各兒馬一匹賜給。拭　梓宮兼覆土官議政府右議政鄭存謙。厩馬一匹面給。封閉官執義李顯永。加資。京畿監司鄭光漢。半熟馬一匹賜給。　陵內都差使員驪州牧使任希簡。排設差使員楊州牧使金光默。各兒馬一匹賜給。領役部將等分等。或邊將除授。其餘兒馬一匹賜給。別看役僉使李宅齡。敎鍊官朴麟瑞。閑良玄德昌。竝加資。內禁將申英。結裹時亦有勞焉。一體加資。取土承旨徐浩修。熟馬一匹賜給。○敎曰。長生殿都提調金尙喆金陽澤。各鞍具馬一匹面給。提調蔡濟恭具允鈺鄭弘淳趙重晦徐命善李徽之金漢耆李溎李重祜朴宗德。都廳戶曹正郞金鳳顯。各半熟馬一匹賜給。其餘郎廳。各兒馬一匹賜給。○敎曰。 殯殿次知中官高雲采李漢謙加資。資窮者。熟馬一匹面給。從事官丁致寬趙相藺。　襲時執事。亦有效勞。竝加資。造果次知中官李漢謙。勿論。安景宅。半熟馬一匹賜給。從事中官金相徽。令內侍府陞敍。 復差備中官李漢謙。熟馬一匹賜給。 襲差備長番中官朴敏采金德九金壽光朴昌文朴尙衍。各半熟馬一匹賜給。捧　魂帛差備中官閔德泰。　神輦挾侍中官金德九朴敏采。各熟馬一匹賜給。　諡册差備咸德齡。杖差備中官金壽民。几差備中官李元錫。諭書樻差備姜壽甲。御製樻差備中官李德成柳仁默白喜章李性洽高德申。竝兒馬一匹賜給。○敎曰。頓遞使漢城府判尹鄭尙淳。旣已加資。勿論。陪往大將訓鍊都正李敬懋。半熟馬一匹賜給。從事官申大順吳載重。各兒馬一匹賜給。領率衛將等。令總護使分三等或邊將除授。或兒馬一匹賜給。其餘各上弦弓一張賜給。兵曹判書具善復。半熟馬一匹賜給。○敎曰。靈輿陪從右承旨李義翊。半熟馬一匹賜給。禮房代房承旨李在簡。加資假注書柳孟養。兼春秋崔禧延。兵曹總府侍衛堂郞。各兒馬一匹賜給。挾靈輿將及從事官。領軍把總哨官。各兒馬一匹賜給。司鑰崔昌福。令本司。高品付料。○敎曰。三都監寫字官。畵員計士奏時官。令各衙門。高品付料。政院禮房書吏。通禮院書員。禁漏書員及其餘各都監員役工匠等。米布分等題給。　殯殿司鑰。令本署。高品付料。本殿別監守僕。令該曹。米布參酌磨鍊。題給。事知守僕一人。帖加成給。其餘各殿掖隸。勿論。書啓別施賞者。頒賞後。區別書啓。俾無混淆之弊。排設次知別監全福興。造果次知別監朴信忠。書題承傳禮曹書吏趙匡國。前後事役。可謂勤幹。書題待窠除授事。分付各該曹。○敎曰。　襲斂時執事錦城尉朴明源。昌城尉黃仁點。行副司直金孝大。漢城判尹尹東晢。行副司直金漢耆兵曹參知金漢老。承政院右承旨徐有慶。敦寧都正金頤柱。行副司直金魯永。副司果徐日輔。各半熟馬一匹賜給。初喪時承旨徐有隣。加資。徐有慶。加資屬耳。勿論。○敎曰。尹東晢。　銘施時及表石親寫時補晝有勞。特賜大鹿皮一令賜給。相地官金基良柳東亨金相興。效勞旣多。相當正職調用。別看役許圭。可謂勤勞。善地邊將除授。○敎曰。今番三都監。一人雖有疊勞者。大臣以下毋得疊授事。分付。
정조 0년 · 강
命宣傳官李東榮。汰去。
정조 0년 · 목
東榮不能傳命也。○敎曰。宣傳官李東榮汰去。此後擇差。勿以此等武弁差出事。申飭銓曹。其代。卽爲口傳差出。
정조 0년 · 강
王大妃殿進御蔘香散。今姑停止加味六君子湯。加便香附一錢五分。桂枝白芥子縮砂各一錢。命五貼製入。
정조 0년 · 강
詣　孝明殿。行再　虞祭。仍行夕　上食。
정조 0년 · 목
具衰服。詣版位。竝行禮如儀。
정조 0년 · 강
命親　祭亞終獻　祭單。勿施
정조 0년 · 목
敎曰。旣無大臣則已。而無端以儀賓宗親。苟差於親祭亞終獻。壞損國體。誠非細事。諸大臣。旣無領相之情勢。則何爲而有此無前之擧乎。實非所望於董率百僚之地。以此。遣史官。傳諭于時原任大臣。五禮儀。雖無大臣二字。旣有無故之大臣。則徑先越次。極涉疏忽。吏曹諸堂上。一竝從重推考。此單勿施。
정조 0년 · 강
召見承旨洪國榮兪彦鎬都廳李秉模于尊賢閣。